ส่วนที่ 1

  ข้อมูลสรุป (Executive Summary)

บริษัท ไดเมท (สยาม) จำกัด (มหาชน) (Dimet (Siam) Public Company Limited)
(“บริษัท”) เดิมชื่อบริษัท วัททิล ไดเมท (สยาม) จำกัด จดทะเบียนก่อตั้งขึ้นเมื่อวันที่ 9 กุมภาพันธ์
2525 เพื่อดำเนินธุรกิจผลิตและจำหน่ายผลิตภัณฑ์สีคุณภาพสูงสำหรับใช้ทาในงานอุตสาหกรรม
และงานโครงเหล็กที่ใช้ในงานก่อสร้างต่างๆ อาทิ โรงงานอุตสาหกรรมปิโตรเคมี โรงกลั่นน้ำมัน
โรงผลิตไฟฟ้า แท่นขุดเจาะน้ำมันและก๊าซในอ่าวไทย เพื่อป้องกันสนิมเหล็ก
รวมไปถึงสีพ่นรถยนต์คุณภาพสูงสำหรับงานซ่อม สีเคลือบไม้ สีทาเฟอร์นิเจอร์ และสีทาอาคาร
มีสำนักงานตั้งอยู่เลขที่ 602 หมู่ที่ 2 นิคมอุตสาหกรรมบางปูซอย 1 ถนนสุขุมวิท ตำบลบางปูใหม่
อำเภอเมืองสมุทรปราการ จังหวัดสมุทรปราการ ปัจจุบันบริษัทมีทุนจดทะเบียนทั้งสิ้น 90,000,000
บาท (เก้าสิบล้านบาทถ้วน) และมีจำนวนทุนจดทะเบียนชำระแล้วเท่ากับ 90,000,000 บาท
(เก้าสิบล้านบาทถ้วน) แบ่งเป็นหุ้นสามัญจำนวน 180,000,000 หุ้น มูลค่าที่ตราไว้หุ้นละ 0.50
บาท

ผลิตภัณฑ์สีคุณภาพสูงที่บริษัทผลิตและจำหน่าย แบ่งออกเป็น 5 ผลิตภัณฑ์หลัก ได้แก่
ผลิตภัณฑ์สีป้องกันสนิม สีเคลือบไม้ สีทาอาคาร สีอุตสาหกรรม และสีพ่นรถยนต์สำหรับงานซ่อม
โดยในงวดบัญชีปี 2551 (ตั้งแต่เดือนกรกฎาคม 2550 ถึงเดือนมิถุนายน 2551)
บริษัทมีสัดส่วนมูลค่าการจำหน่ายแยกตามประเภทผลิตภัณฑ์คิดเป็นร้อยละ 44.64 ร้อยละ 26.86
ร้อยละ 9.84 และร้อยละ 8.85 ตามลำดับ (โดยในงวดบัญชีปี 2551 สิ้นสุดวันที่ 30 มิถุนายน
2551 บริษัทมียอดจำหน่ายสีพ่นซ่อมรถยนต์เท่ากับ 28,490 บาท
เนื่องจากบริษัทลงนามสัญญาเป็นผู้แทนจำหน่ายสีพ่นซ่อมรถยนต์กับ PPG เมื่อวันที่ 21 มีนาคม 2551
ที่ผ่านมา) โดยกลุ่มลูกค้าของบริษัท ได้แก่
กลุ่มผู้ประกอบการในอุตสาหกรรมที่เกี่ยวข้องกับพลังงานและการก่อสร้างงานโครงเหล็กต่างๆ อาทิ
โรงงานอุตสาหกรรมปิโตรเคมี โรงกลั่นน้ำมัน โรงผลิตไฟฟ้า
แท่นขุดเจาะน้ำมันและก๊าซในอ่าวไทยเพื่อป้องกันสนิมเหล็ก ส่วนลูกค้ากลุ่มรองลงมาได้แก่
กลุ่มผู้ประกอบการที่ดำเนินธุรกิจส่งออกเฟอร์นิเจอร์ และธุรกิจอสังหาริมทรัพย์ ซึ่งปัจจุบันในปี 2551
บริษัทมีกำลังการผลิตทั้งสิ้นประมาณ 4,320,000 ลิตรต่อปี และมีอัตราการใช้กำลังการผลิต
(Utilization Rate) ประมาณร้อยละ 69.44 ของกำลังการผลิต

บริษัทมีบริษัทย่อยและบริษัทที่เกี่ยวข้อง กล่าวคือ บริษัทย่อย 1 บริษัท ได้แก่ บริษัท เอเชี่ยน
คอร์โรชั่น คอนโทรล เทรดดิ้ง จำกัด (“ACCT”) ซึ่งดำเนินธุรกิจรับเหมาทาสีโครงการ
โดยบริษัทเข้าถือหุ้นในสัดส่วนร้อยละ 99.96 ของทุนจดทะเบียนของ ACCT ซึ่งเท่ากับ 2,000,000
บาท และบริษัทที่เกี่ยวข้อง 2 บริษัทได้แก่ บริษัท ซันโค้ท (ไทยแลนด์) จำกัด (“SUNCOAT”)
ซึ่งดำเนินธุรกิจจำหน่ายสีทนความร้อนสำหรับใช้ในอุตสาหกรรมยานยนต์ และชิ้นส่วนเครื่องใช้ไฟฟ้า
โดยบริษัทเข้าถือหุ้นในสัดส่วนร้อยละ 10 ของทุนจดทะเบียนของ SUNCOAT บริษัท โซลิด
คอนสตรัคชั่น จำกัด (“SOLID”) ดำเนินธุรกิจรับเหมาก่อสร้าง โดยมีกรรมการ กรรมการบริหาร
และกรรมการผู้มีอำนาจลงนามของ SOLID เป็นบุคคลที่เกี่ยวข้องกับนางอัจฉรา โมมินทร์
ซึ่งเป็นกรรมการ กรรมการบริหาร และผู้บริหารบริษัท เข้าถือหุ้นในสัดส่วนร้อยละ 57
ของทุนจดทะเบียนและมีอำนาจควบคุมใน SOLID

รายได้รวมของบริษัทเพิ่มขึ้นจาก 262.01 ล้านบาท ในงวดบัญชีปี 2549 เป็น 303.48
ล้านบาทในงวดบัญชีปี 2550 และลดลงเป็น 283.21 ล้านบาทในงวดบัญชีปี 2551
ทั้งนี้เป็นผลมาจากสภาวะชะลอตัวทางเศรษฐกิจซึ่งเป็นผลมาจากความไม่ชัดเจนทางการเมือง
โดยผลิตภัณฑ์ที่มียอดจำหน่ายลดลงได้แก่ สีเคลือบไม้ และสีทาอาคาร
ที่มีสัดส่วนการจำหน่ายลดลงร้อยละ 21.91 และร้อยละ 19.08 เมื่อเทียบกับปีที่ผ่านมา
ซึ่งเป็นผลสืบเนื่องมาจากธุรกิจเฟอร์นิเจอร์ และธุรกิจอสังหาริมทรัพย์
ในขณะที่ผลิตภัณฑ์สีป้องกันสนิมยังคงมีสัดส่วนการจำหน่ายที่เติบโต
โดยมีสัดส่วนการจำหน่ายเพิ่มขึ้นจากร้อยละ 43.95 ของยอดรายได้รวมในงวดบัญชีปี 2550
เป็นร้อยละ 44.64 ของยอดรายได้รวมในงวดบัญชีปี 2551 โดยในงวดบัญชีปี 2551
บริษัทมีสัดส่วนต้นทุนขายต่อยอดรายได้รวมเพิ่มขึ้นจากงวดบัญชีปี 2550 ซึ่งเท่ากับร้อยละ 68.42
เป็นร้อยละ 72.04 ทั้งนี้เป็นผลมาจากการเพิ่มขึ้นของราคาน้ำมันดิบ
ซึ่งถือเป็นส่วนประกอบสำคัญของวัตถุดิบที่ใช้ในการผลิต
จึงส่งผลทำให้กำไรสุทธิของบริษัทปรับลดลงจาก 12.28 ล้านบาทในงวดบัญชีปี 2550 เป็น 4.82
ล้านบาทในงวดบัญชีปี 2551 แต่ทั้งนี้หากพิจารณาถึงสภาพคล่องทางการเงินของบริษัท
ยังถือได้ว่าอยู่ในเกณฑ์ที่ดีอย่างต่อเนื่อง ดังจะเห็นได้จากอัตราส่วนสภาพคล่องของบริษัทที่เพิ่มขึ้นจาก
0.85 เท่าในงวดบัญชีปี 2549 เป็น 1.32 เท่าในงวดบัญชีปี 2550 และเป็น 2.11
เท่าในงวดบัญชีปี 2551 และมีอัตราส่วนสภาพคล่องหมุนเร็วในงวดบัญชีปี 2549 – 2551 เท่ากับ
0.45 เท่า 0.79 เท่า และ 1.32 เท่า ตามลำดับ

สินทรัพย์รวมของบริษัท ณ วันที่ 30 มิถุนายน 2549-2551 เท่ากับ 193.65 ล้านบาท 222.16
ล้านบาท และ 221.33 ล้านบาท ตามลำดับ โดยการเปลี่ยนแปลงของสินทรัพย์รวม ณ วันที่ 30
มิถุนายน 2550
เป็นผลมาจากการเพิ่มขึ้นของรายการเงินสดและรายการเทียบเท่าเงินสดจากการเข้าร่วมลงทุนของกองทุนรวมเพื่อร่วมลงทุนในวิสาหกิจขนาดกลางและขนาดย่อม
ซึ่งบริหารงานโดยบริษัทหลักทรัพย์จัดการกองทุนรวม วรรณ จำกัด
โดยบริษัททำการขายหุ้นสามัญเพิ่มทุนให้กับกองทุนดังกล่าวในจำนวนเงินลงทุนเท่ากับ 14.00
ล้านบาท เมื่อวันที่ 17 สิงหาคม 2549 ในขณะที่ยอดลูกหนี้การค้าของบริษัท ณ วันที่ 30 มิถุนายน
2551 ปรับตัวเพิ่มขึ้นร้อยละ 7.45 เมื่อเทียบกับปีที่ผ่านมา
ทั้งนี้เป็นผลจากการชะลอตัวของสภาวะเศรษฐกิจ และความไม่ชัดเจนทางการเมือง
ซึ่งส่งผลกระทบต่อความสามารถในการชำระคืนหนี้ของลูกหนี้การค้าบางราย แต่อย่างไรก็ตาม
หากพิจารณาถึงความสามารถในการบริหารสินค้าคงเหลือจะพบว่า
บริษัทยังคงสามารถรักษาระดับการบริหารสินค้าคงเหลือได้ดีต่อเนื่อง
แม้ว่ากิจการจะได้รับผลกระทบจากปัจจัยภายนอก นอกจากนี้
บริษัทยังรักษาสภาพคล่องทางการเงินอยู่ในเกณฑ์ที่ดี ดังจะเห็นจากอัตราส่วนสภาพคล่องในงวดบัญชีปี
2549-2551 เท่ากับ 0.85 เท่า1.32 เท่า และ 2.11 เท่า ตามลำดับ
และมีอัตราส่วนสภาพคล่องหมุนเร็วเท่ากับ 0.45 เท่า 0.79 เท่า และ 1.32 เท่า ตามลำดับ
และมีอัตราส่วนหนี้สินต่อส่วนของผู้ถือหุ้น ณ วันที่ 30 มิถุนายน 2549-2551 เท่ากับ 5.52 1.31
และ 0.61 เท่า ตามลำดับ

โครงการในอนาคต

บริษัทมีโครงการในอนาคตที่จะลงทุนปรับปรุงสถานที่จัดเก็บวัตถุดิบและสินค้าสำเร็จรูปของบริษัท
และปรับปรุงระบบและกระบวนการผลิตพร้อมทั้งเพิ่มจำนวนพนักงานและเวลาของการทำงานล่วงเวลา
(Overtime) ของเวลาการทำงานปกติให้มากขึ้น
เพื่อเพิ่มประสิทธิภาพในการผลิตและภายหลังการดำเนินการปรับปรุงดังกล่าว
จะทำให้บริษัทมีกำลังการผลิตเพิ่มขึ้นเป็น 6,000,000 ลิตรต่อปี
ซึ่งสามารถรองรับการเติบโตของยอดจำหน่ายผลิตภัณฑ์สีตามที่บริษัทได้วางแผนธุรกิจไว้ นอกจากนี้
บริษัทยังมีแผนที่จะลงทุนเพื่อปรับปรุงห้องทดลอง (Laboratory)
สำหรับการวิจัยและพัฒนาผลิตภัณฑ์สีของบริษัท
และลงทุนเพื่อพัฒนาเทคโนโลยีการผลิตที่เน้นกระบวนการผลิตที่ลดผลกระทบต่อสิ่งแวดล้อม